**Všeobecne záväzné nariadenie obce Veľké Blahovo č. 1/2017**

**o určení pravidiel času predaja v obchode a času prevádzky služieb na území obce Veľké Blahovo**

VZN č. 1/2017bolo:

Schválené: 18.12.2017

Účinnosť: 2.1.2018

**Všeobecne záväzné nariadenie obce Veľké Blahovo č. 1/2017 o určení pravidiel času predaja v obchode a času prevádzky služieb na území obce Veľké Blahovo**

Obecné zastupiteľstvo obce Veľké Blahovo v rámci svojej samosprávnej pôsobnosti podľa § 4 ods. 3 písm i) zákona SNR č. 369/1990 Zb. o obecnom zriadení v znení neskorších predpisov a podľa § 6 ods. 1 uvedeného zákona vydáva toto

**Všeobecne záväzné nariadenie mesta Veľké Blahovo č. 1/2017 o určení pravidiel času predaja v obchode a času prevádzky služieb na území obce Veľké Blahovo**

**Článok I.**

**Stanovenie času pravidelného predaja a času pravidelného poskytovania služieb**

1. Čas pravidelného predaja v obchodoch a čas pravidelného poskytovania služieb (ďalej len „otváracie hodiny“) stanovuje na základe žiadosti prevádzkovateľa obchodu, alebo služieb Obecné zastupiteľstvo vo Veľkom Blahove uznesením individuálne, podľa charakteru obchodu a služieb, ich umiestnenia v obci a predpokladaného vplyvu na okolie a život obyvateľov a návštevníkov obce.

2. Obecné zastupiteľstvo môže stanoviť otváracie hodiny aj na obmedzené časové obdobie, nepravidelne podľa obdobia alebo na skúšobný čas.

3. Obecné zastupiteľstvo môže kedykoľvek svoje rozhodnutie prehodnotiť a otváracie hodiny zmeniť.

4. Obecné zastupiteľstvo môže stanoviť ďalšie podmienky, ktoré musí prevádzkovateľ pre dodržanie otváracích hodín splniť. V prípade nedržania týchto podmienok sa má za to, že otváracie hodiny neboli stanovené, alebo Obecné zastupiteľstvo môže v takomto prípade otváracie hodiny obmedziť.

5. Prevádzkovanie zariadení musí byť prevádzkované tak, aby nad mieru stanovenú v osobitných predpisoch neobmedzovalo ostatné osoby, zvlášť po 22. hodine. Za tým účelom musia byť vykonané potrebné opatrenia (hlavne protihlukové).

 6. Starosta obce môže v odôvodnených prípadoch písomným rozhodnutím obmedziť, alebo zrušiť otváracie hodiny a to až do najbližšieho uznášaniaschopného zasadania Obecného zastupiteľstva.

**Článok II.**

**Stanovenie otváracích hodín počas akcií a osláv**

1. Otváracie hodiny počas kultúrno-spoločenských a športových akcií stanovuje na základe žiadosti organizátora akcie, alebo prevádzkovateľa obchodu, alebo služieb starosta obce individuálne, podľa charakteru obchodu a služieb, ich umiestnenia v obci a predpokladaného vplyvu na okolie a život obyvateľov a návštevníkov obce.

2. Starosta obce môže stanoviť pri schválení otváracích hodín i ďalšie podmienky pre organizátora akcie, ako zabezpečenie usporiadateľskej služby a ochranu verejného poriadku ako v mieste konania akcie a osláv, tak i v širšom okolí a na území obce a to ako pred samotnou akciou a oslavami, tak aj po nich.

3. Prevádzkovanie zariadení musí byť prevádzkované tak, aby nad mieru stanovenú v osobitných predpisoch neobmedzovalo ostatné osoby a okolie, zvlášť po 22. hodine. Za tým účelom musia byť vykonané potrebné opatrenia (hlavne protihlukové).

4. Starosta obce môže stanoviť ďalšie podmienky, ktoré musí prevádzkovateľ pre dodržanie otváracích hodín splniť. V prípade nedržania týchto podmienok sa má za to, že otváracie hodiny neboli stanovené, alebo starosta obce môže v takomto prípade otváracie hodiny obmedziť.

5. Podnikateľ je povinný uviesť predajnú alebo prevádzkovú dobu na dverách vchodu do predajne alebo prevádzkarne alebo na inom viditeľnom mieste.

**Článok III.**

**Žiadosť o určenie otváracích hodín**

 1. Žiadosť o určenie otváracích hodín sa podáva písomne na Obecnom úrade vo Veľkom Blahove. O žiadosti o stanovenie času pravidelného predaja a času pravidelného poskytovania služieb rozhoduje Obecné zastupiteľstvo na svojom najbližšom zasadnutí, o stanovenie otváracích hodín počas akcií a osláv rozhoduje starosta obce v lehote do 15 dní.

2. K žiadosti je o stanovenie času pravidelného predaja a času pravidelného poskytovania služieb potrebné priložiť doklad oprávňujúci vykonávať podnikateľskú činnosť a doklad preukazujúci vlastníctvo, nájomnú zmluvu, alebo iný právny vzťah k prevádzkarni.

3. K žiadosti o stanovenie otváracích hodín počas akcií a osláv je potrebné priložiť pečiatku organizátora akcie, alebo prevádzkovateľa obchodu, alebo služieb, alebo nacionálie organizátora akcie ak akciu organizuje fyzická osoba.

4. Pri akciách a oslavách, ktoré organizuje obec sa žiadosť nepodáva.

**Článok IV.**

**Kontrolná činnosť**

1. Kontrolnú činnosť nad dodržiavaním tohto VZN vykonáva starosta obce, zamestnanci obce, hlavný kontrolór obce a osoby, ktorým toto oprávnenie vzniká na základe iných právnych predpisov.

2. Porušenie ustanovení tohto VZN je priestupkom podľa príslušného ustanovenia Zákona o priestupkoch.

**Článok V.**

**Záverečné ustanovenia**

1. Toto nariadenie bolo schválené uznesením obecného zastupiteľstva č. 200/2017/26 dňa 18.12.2017 nadobúda účinnosť 15 -tym dňom od vyvesenia, tj. dňa 02.01.2018

2. Zmeny a doplnky tohto nariadenia sa môžu vykonať len všeobecne záväzným nariadením.

3. Týmto VZN nie sú dotknuté ostatné povinnosti podnikateľov podľa osobitným predpisov.

4. Toto nariadenie sa nevzťahuje na čas predaja na trhoviskách a čas ambulantného predaja.

 Mária Bödők

 starostka obce

 Iveta Moraveková

 Zástupca starostky obce